b"\n_START_ARTICLE_\nHimno Nacional de Chile\n_START_PARAGRAPH_\nHimno Nacional de Chile (v\xc4\x8dasih poimenovana tudi Canci\xc3\xb3n Nacional in po za\xc4\x8detku prve vrstice tudi Puro, Chile) je dr\xc5\xbeavna himna \xc4\x8cila.\n_START_SECTION_\nPrva dr\xc5\xbeavna himna\n_START_PARAGRAPH_\nLeta 1919 je \xc4\x8dilenski predsednik Bernardo O'Higgins zadol\xc5\xbeil argentinskega pesnika Bernarda de Vero y Pintado, da napi\xc5\xa1e besedilo prve dr\xc5\xbeavne himne. Septembra istega leta so jo pri\xc4\x8deli prepevati ob praznikih. Ker spo\xc4\x8detka \xc5\xa1e ni imela melodije, so jo peli kar v taktu argentinske himne. Uglasbitev so najprej zaupali perujskemu skladatelju Jos\xc3\xa9ju Reverteju, vendar Bernardo de Vero y Pintado ni bil zadovoljen z izdelkom. Uspe\xc5\xa1nej\xc5\xa1i je bil \xc4\x8dilenski skladatelj Manuel Robles in prva dr\xc5\xbeavna himna je bila uradno predstavljena 20. avgusta 1820. _NEWLINE_Spo\xc4\x8detka je bilo predvajanje himne obvezno tudi pred gledali\xc5\xa1kimi predstavami, s\xc4\x8dasoma pa so to navado opustili. Ta himna je veljala do leta 1828, ko so jo nadomestili s \xc5\xa1e danes aktualno.\n_START_SECTION_\nDruga dr\xc5\xbeavna himna\n_START_PARAGRAPH_\nLeta 1828 je Mariano Ega\xc3\xb1a, takrat \xc4\x8dilenski minister v Londonu, po kritikah Roblesove melodije zaprosil Ram\xc3\xb3na Carnicerja, \xc5\xa1panskega skladatelja, ki je zaradi liberalnih idej moral pobegniti v Zdru\xc5\xbeeno kraljestvo, naj napi\xc5\xa1e novo melodijo k \xc5\xbee obstoje\xc4\x8demu besedilu. Himno z novo melodijo so prvi\xc4\x8d predvajali 23. decembra 1828 v santia\xc5\xa1kem gledali\xc5\xa1\xc4\x8du Arteaga. _NEWLINE_Prvotno besedilo je bilo napisano v revolucinarnem zanosu iz \xc4\x8dasov osamosvajanja izpod \xc5\xa1panske nadvlade in je vsebovalo nekaj proti\xc5\xa1panskih verzov. Ker sta \xc4\x8cile in \xc5\xa0panija s\xc4\x8dasoma normalizirala meddr\xc5\xbeavne odnose in zaradi prito\xc5\xbeb \xc5\xa1panskih priseljencev je vlada leta 1847 pesniku Eusebiu Lillu Roblesu zaupala spesnitev novega besedila, ki naj se ujema z obstoje\xc4\x8do Carnicerjevo melodijo. Ko je Andr\xc3\xa9s Bello natan\xc4\x8dno pregledal in odobril novo besedilo, je bila \xc5\xa1e istega leta uzakonjena nova in \xc5\xa1e danes aktualna himna, kjer so ohranili verze prve kitice prvotnega besedila (\xc2\xbbDulce patria, recibe los votos...\xc2\xab), ki se zapojejo kot zborov pripev k vsaki kitici. Status dr\xc5\xbeavne himne je bil dodatno urejen z odlokoma leta 1909 in 1941._NEWLINE_Obi\xc4\x8dajno se predvaja le 5. kitica celotne pesmi. V \xc4\x8dasu Pinochetove diktature (1973 - 1990) so uzakonili \xc5\xa1e obvezno petje 3. kitice, ki slavi vojsko. Ob ponovni uvedbi demokracije leta 1990 so tretjo kitico ponovno umaknili in jo danes pojejo le \xc5\xa1e Pinochetovi privr\xc5\xbeenci na zasebnih proslavah. Ob voja\xc5\xa1kih proslavah predvajajo celotno besedilo."